মডুলার পাটীগণিত
মডুলার পাটিগণিত গণিতের একটি শাখা যেখানে পূর্ণসংখ্যা এবং নির্দিষ্ট একটি সংখ্যার পর সংখ্যাগুলো পুনরায় ফিরে আসা নিয়ে আলোচনা করা হয়। এই নির্দিষ্ট সংখ্যাকে বলা হয় মডুলাস (modulus , বহুবচন : moduli)। আধুনিক মডুলার পাটীগণিতের জনক হলেন জার্মান গণিতবিদ কার্ল ফ্রেডরিক গাউস। ১৮০১ সালে এ সম্বন্ধে তার Disquisitiones Arithmeticae বইটি প্রকাশিত হয়। ১২-ঘণ্টা ঘড়িতে মডুলার পাটিগণিত ব্যবহৃত হয়। একদিনকে দুইভাগে ভাগ করে সময় দেখায় এই ঘড়ি। যদি ঘড়িতে এখন ৭:০০ বেজে থাকে তাহলে ৮ ঘণ্টা পর ৩:০০ টা বাজবে। চিরায়িত যোগের নিয়মানুযায়ী এটা ৭ + ৮ = ১৫ হওয়া উচিত ছিল। কিন্তু ১২-ঘণ্টা ঘড়ির সময় অনুযায়ী ১৫ টা বলে কিছু নেই। অর্থাৎ ১২ টার পর পুনরায় ১ তারপর ২, তারপর ৩ ... এভাবে চলবে। তাই ৮ ঘণ্টা পর ৩ টা বাজবে।